Auditor's report — GFPT, period 2011Q3 (reviewed, opinion: adverse)
Signing partner: (นายอำพล  จำนงค์วัฒน์)
Signed: 2011-11-10

รายงานการสอบทานงบการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นและคณะกรรมการของบริษัท จีเอฟพีที จำกัด (มหาชน)

ข้าพเจ้าได้สอบทานงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 30 กันยายน 2554 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ สำหรับงวดสามเดือน และสำหรับงวดเก้าเดือน สิ้นสุดวันที่ 30 กันยายน 2554 และ 2553 งบแสดงการเปลี่ยนแปลงส่วนของผู้ถือหุ้นรวม และงบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวม และงบกระแสเงินสดเฉพาะกิจการ สำหรับงวดเก้าเดือนสิ้นสุดวันที่ 30 กันยายน 2554 และ 2553 ของบริษัท จีเอฟพีที จำกัด (มหาชน) และบริษัทย่อย และเฉพาะของบริษัท จีเอฟพีที จำกัด (มหาชน) ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้  ส่วนข้าพเจ้าเป็นผู้รับผิดชอบในการรายงานต่องบการเงินดังกล่าวจากผลการสอบทานของข้าพเจ้า

ข้าพเจ้าได้ปฏิบัติงานสอบทานตามมาตรฐานการสอบบัญชีที่เกี่ยวกับการสอบทาน  ซึ่งกำหนดให้ข้าพเจ้าต้องวางแผนและปฏิบัติงานสอบทานเพื่อให้ได้ความเชื่อมั่นอย่างพอประมาณว่า งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ การสอบทานนี้มีขอบเขตจำกัด โดยส่วนใหญ่ใช้วิธีการสอบถามบุคลากรของกิจการ และการวิเคราะห์เปรียบเทียบข้อมูลทางการเงิน จึงให้ความเชื่อมั่นน้อยกว่าการตรวจสอบตามมาตรฐานการสอบบัญชีที่รับรองทั่วไป ดังนั้นข้าพเจ้าจึงไม่อาจแสดงความเห็นต่องบการเงินที่สอบทานได้

ข้าพเจ้าไม่พบสิ่งที่เป็นเหตุให้เชื่อว่างบการเงินดังกล่าวไม่ถูกต้องตามที่ควรในสาระสำคัญตามหลักการบัญชีที่รับรองทั่วไปจากการสอบทานของข้าพเจ้า

โดยที่การรายงานต่องบการเงินยังคงเป็นอย่างไม่มีเงื่อนไขตามที่กล่าวไว้ในวรรคที่สาม ข้าพเจ้าให้สังเกตหมายเหตุประกอบงบการเงินข้อ 4.1 กลุ่มบริษัทได้ใช้มาตรฐานการบัญชีฉบับที่ 19 เรื่อง ผลประโยชน์ของพนักงาน มาถือปฏิบัติเป็นครั้งแรกตั้งแต่วันที่ 1 มกราคม 2554 เป็นต้นไป ในการถือปฏิบัติตามนโยบายการบัญชีดังกล่าว กลุ่มบริษัทรับรู้ส่วนเพิ่มของหนี้สินตามโครงการผลประโยชน์ของพนักงานโดยการปรับกับกำไรสะสม ณ วันต้นงวดของรอบระยะเวลาบัญชีปี 2554 ซึ่งเป็นไปตามข้อกำหนดของมาตรฐานการบัญชี โดยมีผลกระทบตามงบการเงินรวมกับกำไรสะสมต้นปี 2554 ลดลง จำนวน 234.35 ล้านบาท รับรู้ประมาณการหนี้สินผลประโยชน์ของพนักงานเพิ่มขึ้น จำนวน 230.78 ล้านบาท บันทึกเงินลงทุนในบริษัทร่วมลดลงจำนวน 5.32 ล้านบาท และรับรู้ส่วนได้เสียที่ไม่มีอำนาจควบคุมลดลงจำนวน 1.76 ล้านบาท และตามงบการเงินเฉพาะกิจการมีผลกระทบกับกำไรสะสมต้นปี 2554 ลดลง รับรู้ประมาณการหนี้สินผลประโยชน์ของพนักงานเพิ่มขึ้น จำนวน 93.69 ล้านบาท และการถือปฏิบัติตามมาตรฐานการบัญชีฉบับที่ 40 (ปรับปรุง 2552) เรื่อง อสังหาริมทรัพย์เพื่อการลงทุน ซึ่งมีผลต่อการจัดประเภทรายการใหม่ตามหมายเหตุประกอบงบการเงินข้อ 4.2 ซึ่งข้าพเจ้าได้ตรวจสอบรายการปรับปรุงที่เกี่ยวข้องและข้าพเจ้าเห็นว่ารายการปรับปรุงดังกล่าวมีความเหมาะสมและได้นำไปปรับปรุงงบการเงินตามสมควรแล้ว

ข้าพเจ้าได้เคยตรวจสอบงบการเงินรวมและงบการเงินเฉพาะกิจการ สำหรับปีสิ้นสุดวันที่ 31 ธันวาคม 2553 ของบริษัท จีเอฟพีที จำกัด (มหาชน) และบริษัทย่อยและเฉพาะของบริษัท จีเอฟพีที จำกัด (มหาชน) ตามมาตรฐานการสอบบัญชีที่รับรองทั่วไป และเสนอรายงานไว้อย่างไม่มีเงื่อนไขตามรายงานลงวันที่ 17 กุมภาพันธ์ 2554 และได้ให้ข้อสังเกตเกี่ยวกับการปรับปรุงงบการเงินรวมและงบการเงินเฉพาะกิจการปี 2552 ย้อนหลัง งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2553  ที่นำมาแสดงเปรียบเทียบเป็นส่วนหนึ่งของงบการเงินที่ข้าพเจ้าได้ตรวจสอบและเสนอรายงานไว้แล้วดังกล่าว ข้าพเจ้ามิได้ใช้วิธีการตรวจสอบอื่นใดภายหลังจากวันที่ในรายงานนั้น

ตามที่อธิบายไว้ในหมายเหตุประกอบงบการเงินระหว่างกาลข้อ 3.1 ในระหว่างงวดสามเดือนและเก้าเดือน สิ้นสุดวันที่ 30 กันยายน 2554 กลุ่มบริษัทได้ใช้มาตรฐานการรายงานทางการเงินที่ออกและปรับปรุงใหม่ซึ่งออกโดยสภาวิชาชีพบัญชีฯ ซึ่งกำหนดให้ถือปฏิบัติกับงบการเงินสำหรับรอบระยะเวลาบัญชีที่เริ่มในหรือหลังวันที่ 1 มกราคม 2554 เป็นต้นไป เพื่อจัดทำและนำเสนองบการเงินระหว่างกาลนี้ งบการเงินรวมและงบการเงินเฉพาะกิจการสำหรับงวดสามเดือน และสำหรับงวดเก้าเดือน สิ้นสุดวันที่ 30 กันยายน 2553 และงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2553 ที่นำมาแสดงเปรียบเทียบได้แสดงตามรูปแบบใหม่เพื่อให้สอดคล้องกับงบการเงินรวมและงบการเงินเฉพาะกิจการสำหรับงวดสามเดือน และสำหรับงวดเก้าเดือน สิ้นสุดวันที่ 30 กันยายน 2554

บริษัท  เอส.เค. แอคเคาน์แต้นท์  เซอร์วิสเซส  จำกัด

(นายอำพล  จำนงค์วัฒน์)

ผู้สอบบัญชีรับอนุญาต  เลขที่ 4663

กรุงเทพมหานคร

วันที่ 10 พฤศจิกายน 2554